Ohjaaja Renny Harlin teki radikaalin ratkaisun runsaat kaksi vuotta sitten: hän muutti Pekingiin näyttelijä Jackie Chanin pyynnöstä.

Jackie Chanin tähdittämä ja Renny Harlinin ohjaama Skiptrace on tahkonnut runsaassa kahdessa viikossa yli 100 miljoonaa euroa.

– Olen tavattoman onnellinen ja kiitollinen tästä menestyksestä, Harlin, 57, sanoo Ilta-Sanomille.

Kiinassa Skiptrace-elokuvan myötä julkkikseksi nousseella suomalaisohjaajalla on katse jo seuraavassa projektissa, jonka hän tekee Alibaba Pictures Group -yhtiölle.

Harlin on kertonut uudesta työstään Ilta-Sanomille ja paljastanut projektinsa olevan vuonna 2010 julkaistuun ja Kiinan suosituimpiin videopeliin pohjautuva toimintafantasia.

– Olen tehnyt jo paljon esivalmisteluja Legend of the Ancient Sword -elokuvaani. Filmaukset alkavat näillä näkymin lokakuussa. Päärooleihin on valittu nuoria kiinalaisia huippunäyttelijöitä.

– Luvassa on visuaalisesti näyttävä seikkailu, johon aion tuoda uudenlaista taistelutekniikkaa ja digitaalisia efektejä, Harlin kertoo.

–Minulla ei ole aikomustakaan muuttaa pitkään aikaan Pekingistä muualle, Kiinaan kotiutunut Renny Harlin sanoo.­

Renny elää nyt uudenlaista vaihetta elämässään, ja sen hän on ansainnut. Hänellä riittää töitä Aasiassa, ja siitä hän on kiitollinen sekä onnellinen. Hän on laajentanut Hollywood Midnight Sun Pictures -tuotantoyhtiönsä Pekingiin.

Harlin aikookin ohjaustöidensä lisäksi tuottaa paikallisia elokuvia sekä kansainvälisiä yhteistuotantoja.

Jackie Chanin ja Johnny Knoxvillen tähdittämän Skiptracen menestys on huikea, ja se on jo nyt Jackie Chanin menestynein elokuva. Runsaan 30 miljoonan euron budjetin toimintakomediassa näyttelee myös suomalainen Sara Forsberg, jolla on venäläisen mafiapomon tyttären ja Knoxvillen tyttöystävän rooli.

– Olen melko sanaton ja nöyrä tämän menestyksen edessä. Täytyy uskoa, ettei yrittänyttä laiteta, Renny huokaa.

Ohjaaja Renny Harlinin uusin elokuva, jota tähdittää Jackie Chan, on tuottanut jo yli 100 miljoonaa euroa. –Olen nöyrä tämän menestyksen edessä, Harlin sanoo.­

Suomalaisohjaajan 2000-luvun alku meni hieman mollivoittoisesti, sillä Harlin jäi jumiin Mannerheim-projektiin. Harlin teki päätöksen ja irtautui Mannerheimista.

Kun Hollywoodissa kuultiin Harlinin vapautumisesta projektistaan, Renny sai heti ohjaustöitä. Harmittavinta Mannerheimin kaatumisessa oli se, että välit rakkaaseen ystävään Markus Seliniin tulehtuivat. Viime jouluna miehet istuivat alas ja puhuivat asiat halki. Ystävyys jatkuu jälleen.

Nyt Harlin saapuu Suomeen, sillä Skiptrace esitetään lauantaina Rennyn ystävien, säveltäjä Tuomas Kantelisen ja ohjaaja Roosa Toivosen ideoimilla Mäntyharjun Ilokuvafestivaaleilla. Aasiassa menestyneen elokuvan Suomen ensi-ilta on 2. syyskuuta.

Renny Harlin on hankkinut Pekingin-taloonsa seurakseen Rascal-koiran.­

Muun muassa Mongoliassa, Hong Kongissa ja Kiinassa kuvattu Skpitrace on Rennyn 19. pitkä elokuva. Uransa aikana Harlinin ohjaamat ja tuottamat elokuvat ovat keränneet kassaan yli 1,5 miljardia euroa, mihin yksikään muu suomalaisohjaaja ei ole pystynyt.

Intohimo ohjaajan työhön on edelleen vahva, ja Renny saa nyt näyttää taitojaan Aasian elokuvamarkkinoilla. Rennylla on ollut alati töitä, mutta suurin muutos uralla on ollut muutto Kiinaan.

– Rakastan aasialaista kulttuuria ja uskon, että tulevaisuuteni on nyt Kiinassa. Tulossa on monia mielenkiintoisia projekteja, ja minulla ei ole aikomustakaan muuttaa pitkään aikaan Pekingistä muualle, upeassa yli 400 neliön talossa Pekingissä asuva Renny kertoo.

Suomessa Renny aikoo viipyä vain muutaman päivän. Työt Kiinassa odottavat.